סליחות לימי התשובה/מנהג פולין/סליחות ליום רביעי מעשי"ת


סליחה סח
שׁוֹשַׁנַּת וֶרֶד בֵּין חוֹחִים גִּדּוּלֶיהָ. אֲשֶׁר כְּמִגְדָּלוֹת שָׁדֶיהָ וּפַעֲמֵי נְעָלֶיהָ. וְלָמָּה הֻבְקְעוּ חוֹמוֹתֶיהָ וְהָלְכוּ שְׁבִי עוֹלָלֶיהָ. עַל הֶהָרִים הוּפְנוּ רַגְלֶיהָ. מוֹשֶׁלֶת אַפְסֵי אֶרֶץ שַׁלְטָנִית וּגְבִירָה. אֲשֶׁר שִׁכְנָךְ אָז בְּתוֹכָהּ שָׁרָה. וְלָמָּה כְּסֻכָּה בְּכֶרֶם וְכִמְלוּנָה נוֹתָרָה. מַלְכָּהּ וְשָֹרֶיהָ בַּגּוֹיִם אֵין תּוֹרָה. וְעוּדָה בַּנָּשִׁים מֵעַמִּים מְהֻלָּלָה. אֲשֶׁר עַל כָּל עַם וְלָשׁוֹן מְגֻדָּלָה. וְלָמָּה כְּאִשָּׁה זוֹנָה וַחֲלָלָה. פֵּרְשָֹה צִיּוֹן בְּיָדֶיהָ וְאֵין מְנַחֵם לָהּ. אֵצֶל בַּת יוֹשֶׁבֶת בְּלִמּוּד תּוֹרוֹתֶיהָ. אֲשֶׁר בְּמַיִם רַבִּים שִׁלְּחָה שְׂדוֹתֶיהָ. וְלָמָּה נָשִׁים מְאִירוֹת בָּאוֹת מִשְׁכְּנוֹתֶיהָ. רָאוּהָ צָרִים שָֹחֲקוּ עַל מִשְׁבַּתֶּיהָ: לְמוּדָה לְקָחֶיהָ הַיּוֹשֶׁבֶת בַּגּוֹיִם כִּמְדֻבָּר. אֲשֶׁר לְצִדְּךָ כְּאֵזוֹר מְדֻבֶּקֶת לְהִתְחַבָּר. וְלָמָּה פְזוּרָה בְּכָל זָוִיּוֹת וּמַעֲבָר. בַּת עַמִּי לְאַכְזָר כַּיְעֵנִים בַּמִּדְבָּר: חֲסִין יָהּ גְּמוֹל חֶסֶד לְחַיָּבִים. זְקֹף קַרְנָהּ וְהוֹצִיאָהּ מִיַּד מַלְעִיבִים. תְּמוּר כִּי לֹא בְאַחֵר הִשְׁלִיכָה יְהָבִים. כִּי עַל רַחֲמֶיךָ הָרַבִּים:

וַאֲנִי אֵלֶיךָ יְהוָה שִׁוַּעְתִּי וּבַבֹּקֶר תְּפִלָּתִי תְקַדְּמֶךָּ. (תהלים פח,יד)
מַה נּאמַר לְפָנֶיךָ יושֵׁב יושֵׁב מָרום וּמַה נְּסַפֵּר לְפָנֶיךָ שׁוכֵן שְׁחָקִים.

סליחה סט
אֱלֹהֵינוּ וֵאלֹהֵי אֲבוֹתֵינוּ:
אֵלֶיךָ יְיָ אֶקְרָא אָיֹם וְנוֹרָא. אַל תַּסְתִּיר פָּנֶיךָ בְּיוֹם צָרָה. בְּקוּם עָלֵינוּ בַּעֲלֵי מְאֵרָה. בְּהִוָּסְדָם יַחַד עֵצָה נִבְעָרָה: גּוֹזְרִים עָלַי דּוֹדִי וְאָדוֹן מִלִּקְרֹאת. גּוֹאֲלֵנוּ יְיָ צְבָאוֹת. דּוֹדִי צַח וְאָדוֹם דָּגוּל מֵרִבּוּאוֹת. דְּבָרוֹ לְהַבְזוֹת וְאוֹתוֹ לְהַלְאוֹת: הָאוֹמְרִים אֵין לְקַבֵּל אֱלוֹהַּ. הִשְׁתַּחֲוֹת לְפָנָיו לִפְלֹחַ. וּלְבִלְתִּי הַקְדִּישׁ הַמַּרְבֶּה לִסְלֹחַ. וְגַם לֹא לִירָא אָיֹם אֱלֹהַי: זֹאת בְּשָׁמְעִי יֶחֱרַד לִבִּי. זֹאת אָשִׁיב תְּשׁוּבָה לִמְרִיבִי. חָלִילָה לְשַׁכְּחָה וּלְעָזְבִי. חֲטִיבַת אֱלֹהֵי אָבִי: טָפְלוּ עָלַי וְדִבְּרוּ מִקָּרוֹב. טִבּוּ מָה אֶצְלִי עֲרֻבָּתוֹ לַעֲרֹב. יוֹצֵר הַכֹּל אֲיַחֵד לְקוֹרְאָיו בֶּאֱמֶת קָרוֹב. יָתוֹם וְאַלְמָנָה יְעוֹדֵד וְאוֹיְבָיו יִזְרֹב: כְּשָׁמְעָם אֲמָרַי כִּי נָעֵמוּ. כֻּלָּם יַחַד חוֹרְקִים שִׁנֵּימוֹ. לִשְׁלֹל וְלָבוֹז עֲמַל יָדֵימוֹ. לְהַשְׁמִיד וּלְאַבֵּד מִפְתַּח שְֹפָתֵימוֹ: מִבֵּית מַאֲוָיָהּ סֻכָּתָהּ וּמְלוֹנָהּ. מְגֹרֶשֶׁת עֲדָתְךָ בְּכָל רוּחַ וּפִנָּה. נַחֲלָתְךָ נִלְאָה עֲלוּבָה וַעֲגוּנָה. עֵינֶיהָ לְעֶזְרָה הַיְשָׁנָה: שָֹמָה פָּנֶיהָ לִתְשׁוּבָה וְלִתְפִלָּה. סֵדֶר אֲבוֹתֶיהָ כְּמִקֶּדֶם תְּחִלָּה. עֲרֹךְ שָֹפָה בַּצַר לָהּ בַּגּוֹלָה. עָלֶיךָ מַשְׁלֶכֶת יַהַב לְכַלְכְּלָהּ: פְּנֵה נָא לִתְפִלַּת עֲבָדֶיךָ. פְּצֵם וְהַצִּילֵם בְּרוֹב רַחֲמֶיךָ. צַוֵּה יְשׁוּעוֹת זֶרַע חֲסִידֶיךָ. צֵאת לָרְוָיָה לִנְוֵה בֵיתֶךָ: קַנֵּא לְשִׁמְךָ אִם לֹא לְמַעֲנֵנוּ. קַבְּצֵנוּ לְמַעַנְךָ וּפְדֵנוּ. רְשָׁעִים פֶּן יֹאמְרוּ אַיֵּה אֱלֹהֵינוּ. רִיבָם רִיב וְקוּם לְגוֹנְנֵנוּ:

אַתָּה הוּא מַלְכִּי מִקֶּדֶם פֹּעֵל יְשׁוּעוֹת בְּקֶרֶב הָאָרֶץ:
אַתָּה הוּא מַלְכֵּנוּ אֱלֹהִים צַוֵּה יְשׁוּעוֹת יַעֲקֹב:
הֶאֱזִינָה יְיָ תְּפִלָּתֵנוּ וְהִקְשִׁיבָה בְּקוֹל תַּחְנוּנוּתִינוּ: (תהלים פו,ו בשינוי)
שׁוּב לְמַעַן עֲבָדֶיךָ שִׁבְטֵי נַחֲלָתֶךָ: (ישעיהו סג,יז)

סליחה ע
אֱלֹהֵינוּ וֵאלֹהֵי אֲבוֹתֵינוּ:

אַתָּה מִקֶּדֶם אֱלֹהֵינוּ, אֲדוֹנֵינוּ. וְאָנוּ עֵדֶיךָ כִּי אֵין בִּלְתֶּךָ, גְּאוֹנֵנוּ. בְּךָ בָּטְחוּ אֲבוֹתֵינוּ וַתְּפַלְּטֵמוֹ, פַּלְּטֵנוּ. אֵלֶיךָ זָעֲקוּ וְנִמְלָטוּ, בְּזַעֲקֵנוּ מַלְּטֵנוּ:
 גֵּר צֶדֶק, הָרִאשׁוֹן לְכָל נְצִיבִים. בֶּן שָׁלֹשׁ הִכִּירְךָ, יוֹשֵׁב כְּרוּבִים. דִּמּוּ לְהַפְרִידוֹ מִיִּרְאָתֶךָ, אוֹיְבִים חַיָּבִים. בְּעַצְמְךָ יָרַדְתָּ, וְהוֹצֵאתוֹ מֵאוּר שְׁבִיבִים:
הַנֶּשֶׁר הַגָּדוֹל אֶרֶךְ הָאֶבְרָה. דְּמוּת בַּהֲקִימוֹ בְּבִקְעַת דּוּרָא. וַחֲנַנְיָה וַחֲבֵרָיו פִּיךָ אָצוּ לְשָׁמְרָה. וְשַֹר אֵשׁ צִוִּיתָ לְהָקֵר אַתּוּן נוּרָא:
 זָמְמוּ רְשָׁעִים מְצֹא עֲלִילָה. לְהָמִית אִישׁ חֲמוּדוֹת עַל עֵסֶק הַתְּפִלָּה. חַיָּיו צָמְתוּ בַבּוֹר, וַיַּדּוּ אֶבֶן מִלְּמָעְלָה. מַלְאָךְ שָׁלַחְתָּ, וְסָגַר פִּיהֶם מִלְּחַבְּלָה:
 טָפַשׁ יְוָנִי, הוּא וּמְשָׁרְתָיו רְשָׁעִים. לְהַשְׁכִּיחַ מֵעַמְּךָ שִׁמְךָ הַנָּעִים. יָעַץ לְהַדִּיחַ מִמְּךָ יְלִידֵי שַׁעֲשׁוּעִים. וְנָפַל וְנִשְׁבַּר, וּמֵת בְּתַחֲלוּאִים רָעִים:
כַּמָּה וְכַמָּה רָעוֹת רַבּוֹת צְרָרוּנוּ מִנְּעוּרֵינוּ. עֶזְרָתֵנוּ הָיִיתָ, וְלֹא יָכְלוּ לָנוּ. לְשִׁמְךָ תֵּן כָּבוֹד, לֹא לָנוּ יְיָ לֹא לָנוּ. בְּקוּם עָלֵינוּ אָדָם, הָיוֹ תִהְיֶה עִמָּנוּ:
 מוֹשְׁלִים וְשָׂרִים הִמְשַׁלְתָּ עַל דַּלִּים. טוֹבָתְךָ תָּחִישׁ לָנוּ שׁוֹכֵן מְעֻלִּים. נוֹשְֹאֵי לִבָּם וְעֵינֵיהֶם לְךָ תּוֹלִים. חֶבֶל נַחֲלָתְךָ לְךָ מְיַחֲלִים:
 סוֹד עֲצָתָם שָׁמַעְנוּ וַתִּרְגַּז בִּטְנֵנוּ. בְּיָדֵינוּ תָּפַשְֹנוּ אֻמְּנוּת אֲבוֹתֵינוּ. עָדֶיךָ לָשׁוּב בַּצַּר לָנוּ. רַחוּם, שְׁמַע צַעֲקָתֵנוּ וְאַל תַּשְׁחִיתֵנוּ:
פַּלְגֵי מַיִם בְּיָדְךָ לֵב מְלָכִים וְשָֹרִים. הַטֵּה לִבָּם לְצֶדֶק וּמֵישָׁרִים. צְפֵה כִּי עַמְּךָ רַכִּים וּנְעָרִים:
 קִיּוּם בְּרִית אָבוֹת זְכוֹר לִבְנֵיהֶם. כְּמוֹ כָּתוּב בְּסֵפֶר תּוֹכְחוֹתֵיהֶם. רְצוּיִים בִּהְיוֹתָם בְּאֶרֶץ אוֹיְבֵיהֶם. לֹא גְעַלְתִּים לְכַלּוֹתָם, לְהָפֵר בְּרִיתִי עִמָּהֶם:
 שַׁדַּי בְּשִׁמְךָ נִשְׁבַּעְתָּ לָרִאשׁוֹנִים. כְּשִׁמְךָ, כֵּן תְּקַיֵּים לָאַחֲרוֹנִים. תִּתֵּן חֶסֶד וֶאֱמֶת לַבָּנִים. אֲשֶׁר נִשְׁבַּעְתָּ לַאֲבוֹתָם מִיָּמִים קַדְמוֹנִים:
גַּן נָעוּל מַעְיָן חָתוּם, וְאֵין מִזְדַקֵּר. אַל תִּתֵּן לְמִשְׁלַח מִרְמָס וְהֶפְקֵר. רֵאשִׁית תְּבוּאָתְךָ וְכַרְמְךָ, שֶׁבָּם אַתָּה מִתְיַקֵּר. אַל תִּמְסְרֵם לְמִרְמָס וּלְעַקֵּר:
 שְׁאֵרִית כְּנֵסִיָּה וּפְלֵטָה הַנִּשְׁאֶרֶת. שְׁמוֹר בְּצִלְּךָ, תִּהְיֶה לְמִשְׁמֶרֶת. מַעֲמָדָהּ חַזֵּק לְבַל תִּפֹּל בְּמִכְמֹרֶת. תֵּן אוֹתָהּ לִתְהִלָּה וּלְתִפְאֶרֶת:
 בִּנְךָ בְּכוֹרֶךָ, אֲשֶׁר בְּךָ נוֹשָׁע. תְּשׁוּעַת עוֹלָמִים בְּקָרוֹב יִוָּשַׁע. רֹעַ חוֹשְׁבֵי מַחְשְׁבוֹת רֶשַׁע. עֲצָתָם קַלְקֵל וְעֵינֵיהֶם הָשַׁע:
יִהְיוּ לְרָצוֹן אִמְרֵי פִי לְפָנֶיךָ. הַיּוֹם הַזֶּה בְּהִתְפַּלְלִי עַל בָּנֶיךָ. וְאַל תְּשַׁקֵּץ עֱנוּת עֲנִיֶּיךָ. לִשְׁמֹעַ שַׁוְעָתָם תְּהִי נָא קַשֶּׁבֶת אָזְנֶךָ:
 דִּבְרֵי עֲוֹנוֹתֵינוּ וּפְשָׁעֵינוּ הַנִּכְתָּמִים. תִּשָּא וְתִכְבֹּשׁ וְתַשְׁלִיךְ בִּמְצוּלוֹת יַמִּים. הַסְּלִיחָה עִמְּךָ, סְלַח נָא לַעֲוֹן אֲשֵׁמִים. אֵל מֶלֶךְ יוֹשֵׁב עַל כִּסֵּא רַחֲמִים:

אִם עֲו‍ֹנֵינוּ עָנוּ בָנוּ יְהוָה עֲשֵׂה לְמַעַן שְׁמֶךָ (ירמיהו יד,ז)
אִם עֲו‍ֹנוֹת תִּשְׁמָר יָהּ אֲדֹנָי מִי יַעֲמֹד. (תהלים קל,ג)
כִּי עִמְּךָ הַסְּלִיחָה לְמַעַן תִּוָּרֵא. (תהלים קל,ד)
כִּי עִם יְהוָה הַחֶסֶד וְהַרְבֵּה עִמּוֹ פְדוּת. (תהלים קל,ז)
רָאָה עִנְיֵנוֹ וְעָמְלֵנוּ וְשָׁא לְכָל חַטֹּאותֵינוּ (תהלים כה,יח בשינוי)

סליחה עא
אֱלֹהֵינוּ וֵאלֹהֵי אֲבוֹתֵינוּ:
שׁוֹמַמְתִּי בְּרֹב יְגוֹנִי. לְיוֹם יִפָּקֵד זְדוֹנִי. מָה אֹמַר לַאדוֹנִי: אֻמְלַלְתִּי וְנֶאֱלַמְתִּי. בְּזָכְרִי אֲשֶׁר אָשַׁמְתִּי. בּשְׁתִּי וְגַם נִכְלַמְתִּי: בַּהֶבֶל כָּלוּ יָמַי. מִפְּנֵי בֹשֶׁת עֲלוּמַי. אֵין שָׁלוֹם בַּעֲצָמַי: גַּחַלְתִּי בִּי קוֹדַחַת. כִּמְגִלָּה נִמְתַּחַת. וְהַנּוֹשֶׁה בָּא לָקַחַת: דָּבַקְתִּי בְּמַחְשַׁכִּי. וְנַפְשִׁי לֹא יָדְעָה כִּי. גֵר וְתוֹשָׁב אָנֹכִי: הוֹי כִּי יָבֹא יוֹמִי. אֲזַי אִיקַץ מֵחֲלוֹמִי. וְאָשׁוּבָה אֶל מְקוֹמִי: וְעַל חֶטְאִי אֲשֶׁר עָבַר. וְעַל פִּשְׁעִי אֲשֶׁר גָּבַר. מָה אָשִׁיב שֹׁלְחִי דָּבָר: זְדוֹן לִבִּי הִשִּׁיאַנִי. וְעַל עָוֹן אֲשֶׁר הֶלְאַנִי. מִבֶּטֶן קְרָאַנִי: חוֹשֵׁב בְּנַפְשׁוֹ נָבָל. כְּעֵץ שָׁתוּל עַל יוּבָל. וְהוּא לִקְבָרוֹת יוּבָל: טָפַל שֶׁקֶר בְּתוֹכוֹ. וְנָמַס מִמַּהֲלָכוֹ. וַיִּפֶן כֹּה וָכֹה: יֻשְׁלַךְ כְּאֶבֶן דּוּמָה. וְלֹא יִשָּׂא לְבֵית מְהוּמָה. מִכָּל אֲשֶׁר לוֹ מְאוּמָה: כֹּחוֹ לֹא סְמָכַתְהוּ. עֵת נַפְשׁוֹ נְשָֹאַתְהוּ. אַף כִּי אֵשׁ אֲכָלָתְהוּ: לְכָדַתְנִי אַשְׁמָתִי. הֲלֹא זֶה דְבַר נִשְׁמָתִי. עַד הֱיוֹתִי עַל אַדְמָתִי: לְזֹאת נַפְשִׁי נְשַׁמָּה. כְּאִישׁ שׁוֹכֵב בִּכְלִמָּה. עָרֹם אָשׁוּב שָׁמָּה: מְשׁוּגוֹתַי נָשָֹאתִי. וּבִלְבָבִי קָרָאתִי. אָנֹכִי חָטָאתִי: נְכוֹחָה לֹא חָשַׁקְתִּי. וּבִשְׁרִירוּת לִבִּי דָבַקְתִּי. מַה לְּךָ כִּי נִזְעָקְתִּי: שְֹאִי נַפְשִׁי אַשְׁמָתֵךְ. רְאִי חַטָּאתֵךְ לְעֻמָּתֵךְ. גַּם אַתְּ שְֹאִי כְלִמָּתֵךְ: עֵת אֶדְאַג לַעֲוֹנָי. הֱשִׁיבוּנִי רַעְיוֹנָי. נִפְּלָה נָא בְּיַד יְיָ: פְּנֵה מִמְּכוֹן שִׁבְתֶּךָ. וּפְתַח לִי דְלָתֶיךָ. כִּי אֵין בִּלְתֶּךָ: צוּר הָגֵן בַּעֲדֵנִי. וּמֵעֲוֹנִי פְּדֵנִי. וְתוֹרָתְךָ לַמְּדֵנִי: קוֹלִי שִׁמְעָה כְּחַסְדֶּךָ. בְּיוֹם אֶעֱמֹד נֶגְדֶּךָ. אַל תַּט בְּאַף עַבְדֶּךָ: רְאֵה עָנְיִי וַעֲנֵנִי. אֲנִי בְיָדְךָ הִנֵּנִי. וְאַתָּה יְיָ חָנֵּנִי: שְׁלַח אֲמִתְּךָ וַחֲסָדֶיךָ. לְעַם צוֹעֲקִים נֶגְדֶּךָ. וְלִי אֲנִי עַבְדֶּךָ: תִּסְלַח אַשְׁמָתֵנוּ. וְאַל תִּפְקֹד עֲלוּמֵינוּ. כִּי כְצֵל יָמֵינוּ:

שׁוּבָה יְהוָה אֶת שְׁבִיתֵנוּ כַּאֲפִיקִים בַּנֶּגֶב (תהלים קכו,ד)
שׁוּבָה יְהוָה חָלְצָה נַפְשֵׁנוּ הוֹשִׁיעֵנוּ לְמַעַן חַסְדֶּךָ (תהלים ו,ה בשינוי)
וְהָשֵׁב לִשְׁכֵנֵינוּ שִׁבְעָתַיִם אֶל חֵיקָם חֶרְפָּתָם אֲשֶׁר חֵרְפוּךָ אֲדֹנָי (תהלים עט,יב)

סליחה עב
אֱלֹהֵינוּ וֵאלֹהֵי אֲבוֹתֵינוּ:
תַּחֲרוּת רֹגֶז הָנִיחַ וְתִזְכֹּר רַחֵם. תְּמִימֶיךָ חַנּוֹת וְאַל תִּשְׁכַּח בְּיַד לוֹחֵם. שְׁאֵרִיתָם חֲמֹל פְּלֵיטָתָם תְּרַחֵם. שְׁבִיתָם כַּאֲפִיקִים שׁוֹבֵב וְכַדֶּשֶׁא תַפְרִיחֵם: רָפוּ יְדֵי עַם עֲנִיֵּי הַצֹּאן. רָדוּ בָהֶם שֹוֹנְאֵיהֶם בְּעֹנִי וְלַחֲצוֹן. קוּם כִּי עָלֶיךָ לִגְדֹּר פִּרְצוֹן. קוֹחָם פְּקַח וּקְרָא שְׁנַת רָצוֹן: צְבִי יִשְֹרָאֵל קֹדֶשׁ חָלָל עַל בָּמוֹת. צָרָיו עָלָיו כִּשְׁאוֹן יָם נוֹהֲמוֹת. פֶּלֶא אַיֵּה שׁוֹאֵל וּזְכוֹר עוֹלָם יְמוֹת. פְּקֻדַּת מִשְׁנֶה כְּהוֹפַעְתָּ אֵל נְקָמוֹת: עוּרִי לִבְשִׁי עֹז זְרוֹעַ מְחוֹלֶלֶת קָמִים. עוּרִי כִּימֵי קֶדֶם דּוֹרוֹת עוֹלָמִים. סַפַּח כּוֹס חֲמָתְךָ וְאַף שַׁכֵּר לְאֻמִּים. סַף רַעַל פְּקֹד בְּשִׁלּוּם נִחוּמִים: נֶצַח יִשְֹרָאֵל קֹוֶיךָ חוּשָׁה לְעֶזְרָתָם. נִגָּשִֹים וְנַעֲנִים וּבְךָ תִקְוָתָם. מְיַחֲדִים שִׁמְךָ וְזִכְרְךָ תַּאֲוָתָם. מְשֹׁל בָּם אַתָּה וַעֲצֹר בְּמַקְהֲלוֹתָם: לְךָ יְיַחֲלוּ הֵן אִם תִּקְטְלֵם. לְרַוְחָתָם וּלְשַׁוְעָתָם אֹזֶן בַּל תַּעְלֵם. כָּשַׁל כֹּחָם מְהֵרָה הַצִּילֵם. כָּלוּ עֵינֵיהֶם מִתְּהוֹמוֹת מָתַי תַּעֲלֵם: יֶלֶד שַׁעֲשׁוּעַ בְּיַד צָרָיו לָמָּה לְאָכְלָה. יְחָרְקוּ שֵׁן גְּזָרוּהוּ כַּצֹּאן מִמִּכְלָה. טָבְעוּ פֹּה מַבָּטָם לְעֶזְרָה נָסוּ לְבֵית הַתְּפִלָּה. טוּבְךָ וְרַחֲמֶיךָ מֵהֶם לֹא תִכְלָא: חִנָּם פְּעֹל חֶסֶד גְּמֹל טוֹבָה לְחַיָּבִים. חִלּוּךָ בְּקִדּוּשׁ צוֹם וּבַעֲצָרָה נִצָּבִים. זֵרוּם כִּלּוּם זֵדִים טוֹרְפִים כִּזְאֵבִים. זוֹ לַעֲגָם וְרַב בּוּזָם בְּאַדְמַת שׁוֹבִים: וּבַמֶּה יִוָּדַע אֵיפֹא כִּי אַתָּה גוֹאֲלָם. וְצָר הַצּוֹרֵר הִקְשָׁה וְהִכְבִּיד עֻלָּם. הִקְדִּישָׁם לְיוֹם הֲרֵגָה וְלִטְבִיחָה הִתִּיקָם כֻּלָּם. הוֹרֵג שִׁבְעָתַיִם יֻקָּם וְשִׁבְעִים וְשִׁבְעָה יְשֻׁלָּם: דְּלֵה וְהַצֵּל לְקוּחֵי מָוֶת וְלַהֶרֶג מָטִים. דְּחוּפִים לְלַעַג בְּיַד שׁוֹאֲלֵי תֶרֶץ וְדוֹרְשֵׁי אִטִּים. גְּבוּרָתָם בְּצוֹם נָשָׁתָה וְדָמָם לְפָנֶיךָ מְמַעֲטִים. גִּלּוּי רִיבָם אֵלֶיךָ גְּאָלֵם מֵחֶרֶב לְהָטִים: בִּלְתְּךָ לָמוֹ אַיִן זוּלָתְךָ לֹא בָחָרוּ. בְּעָשָׁן כָּלוּ עֵינֵיהֶם וְעַצְמוֹתָם כְּמוֹקֵד נִחָרוּ. אוֹר חָשַׁךְ בַּעֲדָם כֹּחַ נֶעֱזָב וְהַלִּבּוֹת סְחַרְחָרוּ. אִוּוּךָ פְּקָדוּךָ בַּצָּר וּבְעֵת צַר לְךָ יְשַׁחֵרוּ: אָנָּא לְעֶזְרַת יְדִידֶיךָ הִוָּעֵדָה חוּשָׁה מְהֵרָה. הַקָּטָן לְאֶלֶף וְהַצָּעִיר לְהַעֲצִים וּלְהַגְבִּירָה. יוֹדוּךָ חֹכֵי יִשְׁעֶךָ וִיהַלְלוּךָ עַם נִבְרָא. מִקְוֵה יִשְֹרָאֵל מוֹשִׁיעוֹ בְּעֵת צָרָה:

סליחה עג

הֵיטִיבָה בִרְצוֹנְךָ אֶת צִיּוֹן תִּבְנֶה חוֹמוֹת יְרוּשָׁלָ‍ִם (תהלים נא,כ)
אָז תַּחְפֹּץ זִבְחֵי צֶדֶק עוֹלָה וְכָלִיל אָז יַעֲלוּ עַל מִזְבַּחֲךָ פָרִים. (תהלים נא,כא)
כִּי בָרֵךְ אֲבָרֶכְךָ וְהַרְבָּה אַרְבֶּה אֶת זַרְעֲךָ כְּכוֹכְבֵי הַשָּׁמַיִם וְכַחוֹל אֲשֶׁר עַל שְׂפַת הַיָּם וְיִרַשׁ זַרְעֲךָ אֵת שַׁעַר אֹיְבָיו (בראשית כב,יז)

סליחה עד
אֱלֹהֵינוּ וֵאלֹהֵי אֲבוֹתֵינוּ:
אִם אָפֵס רֹבַע הַקֵּן. אֹהֶל שִׁכֵּן אִם רִקֵּן. אַל נֹאבְדָה עַל כֵּן. יֶשׁ לָנוּ אָב זָקֵן: פָּנִים לוֹ תַכִּיר. וְצִדְקוֹ לְפָנֶיךָ נַזְכִּיר. צִוִּיתוֹ קַח נָא אֶת בִּנְךָ יַקִּיר. וְנִמְצָה דָמוֹ עַל קִיר: רָץ אֶל הַנַּעַר וְהִקְדִּישׁוֹ. וְנַפְשׁוֹ קְשׁוּרָה בְנַפְשׁוֹ. עִטְּרוֹ בָּעֵצִים וְאִשּׁוֹ. וְנֵזֶר אֱלֹהָיו עַל רֹאשׁוֹ: יָחִיד רַךְ הוּקַל כַּצְּבִי. עָנָה וְאָמַר אָבִי. הִנֵּה הָאֵשׁ וְהָעֵצִים נָבִיא. וּתְשׁוּרָה אֵין לְהָבִיא: מִלִּין הֱשִׁיבוֹ מִלְּהַבְהִילוֹ. עָנָה אָבִיו וְאָמַר לוֹ. אֱלֹהִים יִרְאֶה לּוֹ. וְיֹדַע יְיָ אֶת אֲשֶׁר לוֹ: בְּמִצְוֹתֶיךָ שְׁנֵיהֶם נִזְהָרִים. וְאַחֲרֶיךָ לֹא מְהַרְהֲרִים. חָשׁוּ מְאֹד נִמְהָרִים. עַל אַחַד הֶהָרִים: רָאוּ אֵשׁ תְּלוּלָה. מִהֲרוּ עֲצֵי עוֹלָה. יַחַד בְּאַהֲבָה כְלוּלָה. יִשְּׁרוּ בָּעֲרָבָה מְסִלָּה: רָאָה יָחִיד כִּי הוּא הַשֶּׂה. נָם לְהוֹרוֹ הַמְנֻסֶּה. אוֹתִי כַּכֶּבֶשֹ תַּעֲשֶֹה. לֹא תַחְמֹל וְלֹא תְכַסֶּה: בִּי חָפֵץ וְנִכְסֹף. לְבָבִי לוֹ אֶחְשֹף. הַאִם תִּמְנָעֵנִי סוֹף. רוּחִי וְנִשְׁמָתִי אֵלָיו יֶאֱסֹף: יָדָיו וְרַגְלָיו עָקַד. וְחַרְבּוֹ עָלָיו פָּקַד. לְשֹוּמוֹ עַל עֵצִים שָׁקַד. וְהָאֵשׁ עַל הַמִּזְבֵּחַ תּוּקַד: צַוָּאר פָּשַׁט מֵאֵלָיו. וְאָבִיו נִגַּשׁ אֵלָיו. לְשָׁחֲטוֹ לְשֵׁם בְּעָלָיו. וְהִנֵּה יְיָ נִצָּב עָלָיו: חָקַר אֶת אֲשֶׁר נַעֲשָֹה. הָאָב עַל בְּנוֹ לֹא חָסָה. לִבּוֹ אֶל כַּפָּיו נָשָֹא. וַיַּרְא אֱלֹהִים אֶת כָּל אֲשֶׁר עָשָֹה: קָרָא לְמֵרֶחֶם מִשְׁחָר. תְּמוּר בִּנְךָ תִּבְחַר. הִנֵּה אַיִל אַחַר. וַעֲשֵֹה אַל תְּאַחַר: חֲלִיפֵי אַזְכָּרָתוֹ. תִּכּוֹן הַקְטָרָתוֹ. וְתַעֲלֶה תִמְרָתוֹ. וְהָיָה הוּא וּתְמוּרָתוֹ: זִכָּרוֹן לְפָנֶיךָ בַּשַּׁחַק. לָעַד בַּסֵּפֶר יוּחַק. בְּרִית עוֹלָם לֹא נִמְחָק. אֶת אַבְרָהָם וְאֶת יִצְחָק: קוֹרְאֶיךָ בָּאִים לִקֹּד. בְּצֶדֶק עֲקֵדָה תִּשְׁקֹד. צֹאנְךָ בְּרַחֲמִים תִּפְקֹד. פְּנֵי הַצֹּאן אֶל עָקֹד:

סליחה עה
מֶלֶךְ מְלָכִים רָם עַל רָמִים. שׁוֹכֵן שְׁחָקִים יוֹשֵׁב בַּמְּרוֹמִים. הַמְהֻלָּל וְהַמְשֻׁבָּח לְעוֹלְמֵי עוֹלָמִים. בָּרוּךְ הוּא וּמְבֹרָךְ בְּפִי כָּל יְקוּמִים. רְאֵה בְּעִנּוּי אֲנוּנִים וַעֲגוּמִים. שׁוּר נָא בְּשִׁפְלוּת מְעוּטֵי עַמִּים. מְפֻזָּרִים וּמְפֹרָדִים בֵּין הָאֻמִּים. וּבְבשֶׁת וּבִכְלִמָּה נֶחְפָּרִים וְנִכְלָמִים. אֲבֵלִים וּבְדוּדִים נְזוּפִים וְנִזְעָמִים. לְמַכִּים נְתוּנִים וְגֶוְיָם לְמַהֲלֻמִּים. בַּבֹּקֶר מִי יִתֵּן עֶרֶב נוֹאֲמִים. רֶמֶשׁ אוֹמְרִים מִי יְקָרֵב אוֹר יָמִים. אֵין לָהֶם מְנוּחָה וְשֶׁקֶט וּשְׁלוֹמִים. בַּמֶּה לְהִתְנַחֵם וְלִמְצֹא תַּנְחוּמִים. שָׁלוֹם מְצַפִּים וְהִנָּם נִלְחָמִים. לְטוֹבָה מְקַוִּים וְהִנֵּה רֹעַ תַּשְׁלוּמִים. וַתִּבְחַר נַפְשָׁם מִיתַת רְדוּמִים. מַה נִּתְאוֹנֵן וְנֹאמַר וַעֲוֹנוֹתֵינוּ גּוֹרְמִים. חָטָאנוּ רָשַׁעְנוּ סַרְנוּ מֵחֻקִּים נְעִימִים. זְכֹר רַחֲמֶיךָ יְיָ וַחֲסָדֶיךָ הָעֲצוּמִים. קוּמָה וְהִמָּלֵא עָלֵינוּ רַחֲמִים. וְקַבֵּץ פְּזוּרֵינוּ מֵאַרְצוֹת עַמִּים. אֲשֶׁר מָכַרְתָּ חִנָּם לֶאֱדוֹמִים. מַהֵר לְגָאֳלֵנוּ בְּלֹא כֶסֶף וְדָמִים. צַוֵּה יְשׁוּעוֹת יַעֲקֹב הַצּוּר תָּמִים. כִּי לְךָ יְיָ הַסְּלִיחוֹת וְהָרַחֲמִים: